El Ple de l'Ajuntament de Sagunt aprova una moció sobre la reducció de la contaminació acústica en la zona portuària
29 d’abril 2022

El Ple municipal de l'Ajuntament de Sagunt ha aprovat per unanimitat, una moció presentada pel PSOE i defensada pel seu portaveu, Javier Raro, en la qual s'ha acordat instar, principalment, a l'Autoritat Portuària de València (APV) a redactar i posar en marxa un pla estratègic per a reduir la contaminació acústica en les zones residencials més pròximes al nucli urbà del Port Sagunt.

![](/media/rajdiw0v/c_javierraro.jpg?width=400&height=267&mode=max)Tal com recull l'exposició de motius, la contaminació acústica, segons l'Organització Mundial de la Salut (OMS), és un dels factors ambientals que provoca més problemes de salut. Només a Europa, segons l'Agència Europa del Medi Ambient (AEMA), causa a l'any 16.600 morts prematures i més de 72.000 hospitalitzacions. El soroll provoca múltiples trastorns: alteracions de l'audició i alteracions extra auditives, com les que afecten l'aparell cardiovascular, al respiratori, al digestiu. Té efectes psicològics (trastorns de somni, irritabilitat, estrès, depressió, dolors freqüents de cap, etc.).

En este sentit, l'exposició continua explicant que els veïns i veïnes de diverses comunitats de la zona portuària situada en l'entrada nord del Port de Sagunt, i constituïts en la plataforma “NO + RUIDOS”, han alertat d'un problema real de contaminació acústica greu, derivat de l'activitat desenvolupada en la zona i responsabilitat de l’APV.

Per això, en la moció s'insistix que ha d'haver-hi un pla d'actuació i de limitació dels seus nivells en el qual la ciutadania siga coneixedora i es vagen reduint fins als nivells permesos. Així, entre altres acords aprovats es troba sol·licitar que l’APV puga informar els veïns i veïnes de les dades obtingudes en els diferents mesuraments de la cabina de control ambiental i mesurament de la qualitat de l'aire.

Així mateix, que l’APV busque una altra ubicació més allunyada de la zona urbana més pròxima al Port de Sagunt per a les maniobres de magatzematge de materials o processament de ferralla; i intentar reconduir el trànsit de camions a partir d'unes hores determinades. També, que regule la sonoritat i contaminació acústica dels motors auxiliars dels vaixells atracats, ja que de manera ininterrompuda estan més de 48 hores en funcionament.

*   [](http://www.facebook.com/sharer.php?u=https://aytosagunto.es/va/actualitat/mocio-reduccio-contaminacio-acustica-port-maritim-2022-04-29/ "Facebook")
*   [](http://twitter.com/share?url=https://aytosagunto.es/va/actualitat/mocio-reduccio-contaminacio-acustica-port-maritim-2022-04-29/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mocio-reduccio-contaminacio-acustica-port-maritim-2022-04-29/ "Linked In")
*   [](mailto:?body=https://aytosagunto.es/va/actualitat/mocio-reduccio-contaminacio-acustica-port-maritim-2022-04-29/)